
Budapest, mint térspecifikus turisztikai termék a VICE modell tükrében

Adottságai miatt fővárosunk kiemelt szerepet játszik Magyarország turizmusában. Dolgozatom középpontjában Budapest lakossága áll, akik – a turisztikai termék és a kultúra részeként – viselkedésükkel valamint vendégszeretetükkel befolyásolni tudják a látogatók hangulatát.
A fenntartható turizmus alapjaira támaszkodva kutatásom fontossága abban rejlik, hogy a Turizmusfejlesztési Stratégia kiemelt célja a desztináció versenyképességének növelése, ezért fontos – a tervezési időszak végén – megismerni a helyi lakossággal kapcsolatos eredményeket.
Empirikus kutatásom témakörei négy nagyobb csoportba oszthatók: először a desztináció turisztikai adottságait vizsgáltam, de szintén fontos megismerni az infrastruktúra minőségi összetevőit, valamint a helyiek kulturális fogyasztását, mely turisztika attrakcióink látogatásában realizálódhat. Végezetül a városi lakosság legfontosabb jellemzőit analizáltam a szakképzettség és a nyelvtudás tükrében, mely kompetenciák nagymértékben hozzájárulhatnak a turisták elégedettségének kivívásához. Az ehhez kapcsolódó, kutatásom elején megfogalmazott, városi lakosság determinálta jól működő, fenntartható turizmusról alkotott hipotézisem azokon a statisztikákon alapul, melyek nem csak az évről-évre növekvő turisták számában, hanem a turisztikai mérlegben is jelentős többletet mutatnak számunkra.
Munkám során - hipotézisemre alapozva - a következő kérdésekre próbáltam válaszokat találni: milyennek értékeljük mi, fővárosiak Budapest idegenforgalmi felkészültségét? Képesek vagyunk-e, a budapesti lakosság – személyes kompetenciáink minőségével – hozzájárulni a regionális fejlődéshez és a vendégelégedettségi-szint emeléséhez? Milyen szerepet játszanak legfontosabb turisztikai termékeink Budapest gazdaságában? Milyen gyakran látogatunk kulturális programokat, és milyen magas az ezeken az eseményeken költött diszkrecionális jövedelmünk nagysága?
Vizsgálatomban igyekeztem a gazdasági elemzések statisztikai eszköztárának legszélesebb skáláját, a korreláció-és regresszió számítástól a becsléseken és a hipotézis vizsgálaton át az idősor-elemzésig alkalmazni.
Előadásomban arra próbálok rávilágítani, hogy turisztikai adottságaink, a lakosság iskolázottsága és nyelvtudása – a jövőbeli prognózisok kontextusában – megfelelőbb körülményeket teremthetnek a turisták fogadásához: lehetőségeink adottak, tehát reménykedhetünk benne, hogy Budapest a jövőben is „legalább egyszeri látogatásra érdemes desztinációvá” válhat minden korosztály számára.
 



